རང་རེ་གངས་ཅན་གྱི་ལྗོངས་འདི་ལ་མཚོན་ན་འཆམ་མཐུན་ཞེས་པའི་ཐ་སྙད་ངེས་ཅན་ཞིག་མེད་ནའང་དེའི་ཕྱོགས་ཀྱི་འདུ་ཤེས་ནི་གནའ་སྔ་མོ་ཞིག་ནས་ལྡན་ཏེ།བོད་པ་ཚོའི་འཇིག་རྟེན་ལྟ་ཚུལ་ལྟར་ན།འཇིག་རྟེན་འདི་ནི་འདིའི་ཐོག་ལ་ཡོད་པའི་སེམས་ཅན་ཀུན་གྱི་སྤྱི་མཐུན་གྱི་ལས་ལས་གྲུབ་པ་ཞིག་ཡིན་པར་འདོད།དེའི་ཕྱིར་སའི་གོ་ལ་འདིའི་ཐོག་ལ་གནས་པའི་སྲོག་ཆགས་འབུ་སྲིན་ཕྲ་རགས་ཚང་མ་ལ་རང་རང་གི་སྤྱི་མཐུན་གྱི་ལས་ལས་གྲུབ་པའི་ས་ཡི་གོ་ལ་འདི་ལ་བདག་དབང་བྱེད་པའི་ཐོབ་ཐང་ཞིག་ཡོད་པ་ཡིན་ཕྱིན།འདིའི་འབྱུང་ཡུལ་ཁོར་ཡུག་དེ་ལ་ཚང་མས་འདྲ་མཉམ་གྱིས་ལོངས་སྤྱོད་དགོས་པ་ཞིག་ཡིན་པ་མ་གཏོགས།མིའི་འགྲོ་བ་རྐྱང་རྐྱང་གིས་གང་འདོད་བྱས་ནས་བག་མེད་ལོངས་སྤྱོད་བྱེད་ཆོག་པ་ཞིག་མིན།